Izaro+Romero+(Nire+kirol+bizitza+antolatzen)

= __**NIRE KIROL BIZITZA**__ =

Hainbat urtez soinketako saioak izan ondoren, azkenean bukatu zaizkigu astero izaten genituen 2 ordu hauek. Orain, nire kontura hasi beharko naiz nire gorputza zaintzen. Nik ez dut inongo taldeko kirolik egiten, beraz oso ondo antolatu beharrean nago; izan ere, entrenamendu bat ez badut ongi antolatzen, azkenean ez dut ezer egingo. Kirolarekin batera, elikadura ere zaintzea oso garrantzitsua da niretzako, ezin baita gorputza sendo mantendu dieta on bat egin gabe. Hala ere, orain kirol entrenamenduan zentratuko naiz.

__**Nire helburua**__
Nire kirol entrenamendua antolatzeko lehenik helburu bat finkatu behar dut, horrela motibatuago egingo dut. Nire helburua Ordizian abenduaren 31n antolatzen den San Silbestre proban parte hartzea izango da.

Horretarako, lehenengo nire egoera aztertu behar dut. Ez daukat kirola egiteko ohitura handirik, beraz, nire gorputza marka on bat egiteko gai ez da izango. Azkenekoan egindako Test de Kooperrean 1200m soilik egin nituen.

San Silbestre probak 6.500 metro dituela ikusita, gogor ekin beharko diot kirola egiteari, argi baitago orain nagoen egoeran ezingo nukeela frogaren laurdena ere egin. Ni aurkitzen naizen egoeran, ordu betean ere ezingo nuke lasterketa bukatu, eta irabazleek 20 minututan egiten dutela jakinda, nahiko marka lotsagarria da.

Nire helburua froga irabaztea ez dela argi dagoenez, beste denbora bat hautatu behar dut. Egia esan, froga amaitzea lorpen handia izan daiteke niretzat, baina aldi berean erronka handi bat, 0tik hasten bainaiz eta gainera nire bizitzako lehen lasterketa izango litzateke. Ez dut inoiz lasterketa baterako entrenamendurik egin.

Proba aurretik 24 aste dauzkat gutxi gora-behera. Erresistentzia handia lortu beharra daukat, beraz bizikleta eta batez ere korrika egingo ditut. Igerilekura ere joan naiteke udan zehar, korrika egiteaz nazkatuko bainaiz bestela.

__**Aste bateko entrenamendua**__
Astero entrenamendu berdintsua jarraituko dut. Egunero zertxobait egiten saiatuko naiz, baina egunero ez dudanez izango denbora libre berdina, egun batzuetan gogorrago entrenatuko dut besteetan baino. Hala nola, astelehen, asteazken eta ostiralak izango dira egun intentsiboenak, eta astearte eta ostegunak nahiko suabeak.

**Astelehena**
Astelehenak gogotsu hasiko ditudanez, korrika egiteko erabiliko ditut. Hala ere, ez dut nahi lehenengo egunean hasi eta nazkatu, beraz, ez diot gehiegi eskatuko gorputzari.

__Beroketa (15 minutu)__: hasteko pistan 10 minutuz arituko naiz poliki-poliki berotzeko. Horretan ari naizela, mobilitate ariketak ere egingo ditut azken bost minutuz edo, pistan bueltak ematen jarraitzen dudan bitartean. Beroketa bukatzeko, luzaketak egitea besterik ez zait faltako. Kontu handiz luzatu behar da, lepotik hasi eta hanketaraino, lesionatu ez gaitezen.

__Zati nagusia (60 minutu):__ lehenengo ordu erdian, serie modukoak egingo ditut, baina nahiko lasaiak oraindik ez nagoelako forma onean. Ahal dudan abiaduran 2 buelta emango ditut korrika eta hurrengoa oinez, horrela denbora horretan zehar. Hori eginez, potentzia hobetuko dut. Hurrengo 30 minutuetan, korrikaldi lasai-lasai bat egingo dut, erritmo kardiako baxuan (100-130 taupada) erresistentzia hobetzearren, bai ariketa aerobikoa eta baita muskularra ere eginez.

Horrela astelehenetako entrenamendu saioan bai potentzia eta baita erresistentzia ere hobetuko dut. Asteak aurrera doazen heinean, abiadura handiagoan, eta beraz buelta gehiago emango dizkiot pistari, bi alderdi hauetan hobetuko baitut.

__Hasierarako egoerara itzulera (10 minutu inguru):__ taupadak lasaitzeko, 5 minutu inguruan pistan ibiltzen jarraituko dut eta ondoren luzaketak.

**Asteartea**
Asteartea egun lasaia izango da. Asteleheneko saioaren ondoren oso nekatuta banago, beharrezkoa izango da atseden hartzea. Hala ere, ahal izanez gero, zertxobait egiten saiatuko nintzateke, forman jartzea oso beharrezkoa dudalako. Beraz, paseotxo bat ematea, igerilekuan igeri egitea, futboleko edo teniseko partidu bat jokatzea oso egokia izango litzateke. Era horretan kirola egingo nuke, baina ia-ia konturatu ere egin gabe.

**Asteazkena**
Asteazkenean nahiko indarberrituta egongo naiz, eta indar hori ondo aprobetxatu behar dut gogor entrenatzeko. Asteazkenetan ere pistara joango naiz korri egitera.

__Beroketa (25 minutu):__ beroketarekin hasteko, 20 minutuz arituko naiz korrika erritmo lasaian. Horren ondoren, beti egin behar den bezala, luzaketak egingo ditut.

__Zati nagusia:__ zati honetan serie txiki batzuk egingo ditut. San Silbestrerako entrenamenduaren hasieran ezingo dut esfortzu handiegirik egin, ez nago forman, baina hilabeteetan zehar markak hobetzen joatea espero dut. Horregatik, lehenengo astean lehenengo 1200 metro eta ondoren 600 metro egingo ditut kilometroa 4,5 minutu azpitik. Bien artean buelta bat edo bi emango ditut trotean, nire gorputzak eskatzen duenaren arabera.

Serie hauek eginez, alde batetik fondoa eta bestetik erritmo aldaketak egiteko gaitasuna landuko ditut, San Silbestrerako beharrezkoa izango baita.

__Hasierako egoerara itzulera:__ hasierako egoerara itzultzeko, oso erritmo lasaian buelta batzuk emango dizkiot pistari bihotzaren taupadak lasaitu arte. Horren ondoren, luzaketak eta abdominalak eta lunbareak.

**Osteguna**
Asteazkeneko egun gogorraren ostean, osteguna nahiko lasaia izango da, ez baita ona gorputzari gehiegi eskatzea. Horregatik, ostegunetan bizikleta estatikoan arituko naiz.

__Beroketa (15 minutu)__: ostegunetako entrenamendu guztia bizikletan egingo dudanez, berotzeko lehenengo 15 minutuak erritmo lasaian egingo ditut, lehen esan bezala ostegunetan suabe arituko naizelako.

__Zati nagusia (20 minutu)__: ostegunetan zati nagusia oso motza izango da. Denbora honetan bizikletan jarraituko dut, baina abiadura handiagoan eta gogortasun handiagoan.

__Hasierako egoerara itzulera (20 minutu)__: azkeneko 10 minutuetan bizikletan berriro ere abiadura eta gogortasuna jaitsiko ditut erritmo lasaian bukatzeko. Bizikleta estatikoa utzitakoan, luzaketak egingo ditut, batez ere hankenak. Ondoren, abdominal eta lunbare batzuk egitea oso komenigarria izan daiteke.

**Ostirala**
Ostiraleko saioan ere korri egitera joango naiz, baina pistaz nazkatuta egongo naizenez, kalean korri egitea ez litzateke batere gaizki egongo.

__Beroketa (10 minutu)__: beroketari ez diot denbora asko emango, zati nagusian hasiera nahiko lasaia izango delako. Korri egiten hasi baino lehen, etxean pixkatxo bat luzaketak egingo ditut, eta ondoren arboledaraino trotean joango naiz, bertan hasiko baita zati nagusia.

__Zati nagusia:__ honek bi zati ezberdin izango ditu: -Lehenengo, Itsasondora joan etorria egingo dut korrika, erritmo bizkorrean. -Bigarren, majori inguruan korri egingo dut, pistaren kanpotik, horrela San Silbestreko probak dituen aldapetarako praktikatuko dut.

Zati nagusiak iraungo duen denbora ezin dut kalkulatu, izan ere aste bakoitzean desberdina izango da. Azkeneko asteetan erritmoa dezente azkarragoa izango da lehenengoetan baino.

Ostiraletako saioarekin ariketa aerobikoa eta anaerobikoa, biak, praktikatuko ditut, eta hori oso ona izango da probarako prestatzeko.

__Hasierako egoerara itzulera (20 minutu)__: Altamiratik herrira poliki-poliki itzuliz, taupadak lasaitzea lortuko dut. Behin etxean nagoela, luzaketak eta abdominalak egingo ditut.

**Larunbata**
Ostiraleko egun neketsua eta gero, larunbata egun polita izan daiteke txango bat antolatzeko.

Ibilaldi aproposa izan daiteke Altamira aldera joan eta bertan Okorrotik Lazkaomendira igotzea. Bertan nagoela, Lazkao aldera jaitsiko nintzateke eta CAF inguruan aterako nintzateke. Hortik, berriro gora egin eta La Granja edo Goierri eskolen aurretik pasatuta, Eroskira behera egin eta Ordiziara jaitsiko nintzateke berriro ere. Ibilaldi hau ordu eta erdian egitea egokia izango litzateke.

Txango honekin, lasterketarako beharrezkoak izango diren erresistentzia eta aldapak landuko nituzke, San Silbestre ez baita ospatzen lautadan. Aldapa hauetan muskulu ezberdinak lantzen dira, gora eta behera egiten delako.

Etxera iritsitakoan, beti bezala luzaketak egin behar dira eta baita abdominal eta flexio batzuk.

**Igandea**
Aste osoan zehar gogor entrenatu ondoren, igandea egun paregabea izango da atseden hartzeko. Atseden hau oso ondo etorriko zait gorputzak deskantsa dezan eta hurrengo astea indar berrituta eta gogotsu hasteko.

**__**
Entrenamenduaren intentsitatea astez aste handitzen joango naiz, bai abiadura eta baita erresistentzia hobetzen ere. Nire helburua, San Silbestren parte hartzea, betetzen saiatuko naiz. Hala ere, proba bukatzea lortzen ez badut ere, entrenamendua jarraitzen badut beste helburu ezberdin bat beteko dut; kirola egiteko ohitura hartuko dut, eta orain nagoen forma baino hobean jarriko naiz. Azken batean hori da garrantzitsuena, gorputza osasuntsu egotea eta kirol ohitura bat izatea.